**Správa za rok 2015 o  štátnej politike vo vzťahu k  Slovákom žijúcim v zahraničí a o poskytnutej štátnej podpore Slovákom žijúcim v zahraničí a návrh programu štátnej politiky vo vzťahu k  Slovákom žijúcim v zahraničí na rok 2017**

**Úvod**

Úrad pre Slovákov žijúcich v zahraničí (*ďalej len „ÚSŽZ“*) v zmysle § 3 zákona č. 474/2005 Z. z. o Slovákoch žijúcich v zahraničí a o zmene a doplnení niektorých zákonov v znení neskorších predpisov predkladá vláde Slovenskej republiky Správu o štátnej politike vo vzťahu k Slovákom žijúcim v zahraničí a o poskytnutej podpore Slovákom žijúcim v zahraničí za rok 2015 a návrh programu štátnej politiky vo vzťahu k Slovákom žijúcim v zahraničí na rok 2017 (*ďalej len „správa*“). Uvedenú správu predkladá vláda Slovenskej republiky každoročne do 1. septembra Národnej rade Slovenskej republiky.

**Legislatívne a politické východiská**

Základné legislatívne a politické východiská výkonu štátnej politiky Slovenskej republiky vo vzťahu k Slovákom žijúcim v zahraničí sú pojaté v:

- ***Ústave Slovenskej republiky*** č. 460/1992 Zb. v znení neskorších predpisov, ktorá v článku 7a zákona ustanovuje, že Slovenská republika podporuje národné povedomie a kultúrnu identitu Slovákov žijúcich v zahraničí, podporuje ich inštitúcie zriadené na dosiahnutie tohto účelu a vzťahy s materskou krajinou,

- ***Zákone č. 474/2005 Z. z.*** o Slovákoch žijúcich v zahraničí a o zmene a doplnení niektorých zákonov v znení neskorších predpisov (ďalej len „*zákon č. 474/2005 Z. z.*“),

- ***Koncepcii štátnej politiky*** Slovenskej republiky vo vzťahu k Slovákom žijúcim v zahraničí na obdobie rokov 2016 – 2020, ktorá bola schválená uznesením vlády SR č. 571/2015 z 21.10.2015.

**Štruktúra správy**

**Prvá kapitola** (*Charakteristika pojmov a súčasný stav komunity Slovákov žijúcich v zahraničí*) obsahuje prehľad o krajanských komunitách v zahraničí a základnú informáciu o pomoci, ktorú poskytla Slovenská republika na krajanské aktivity v rámci dotačného systému ÚSŽZ.

**Druhá kapitola** (*Vzdelávanie, veda, výskum*) informuje o podpore krajanských aktivít v oblasti vzdelávania, vedy a výskumu vrátane spolupráce s Ministerstvom školstva, vedy, výskumu a športu Slovenskej republiky (*ďalej len MŠVVaŠ SR“*) pri podpore vzdelávacích aktivít krajanov. V roku 2015 poskytol ÚSŽZ na túto oblasť dotácie na 152 projektov z 22 krajinách sveta vo výške celkom 234 333,00 €, pričom výrazná časť podpory smerovala do projektu medzinárodného letného tábora pre deti krajanov ma Slovensku. Cieľom uvedeného projektu bol zámer, aby deti krajanov udržiavali živý kontakt s materskou krajinou, so slovenským jazykom a so svojimi rovesníkmi. V roku 2015 sa táborov zúčastnilo 145 detí a 15 dospelých, sprevádzajúcich osôb.

**Tretia kapitola** (*Kultúra*) je venovaná podpore činností krajanov v oblasti ľudovej, umeleckej a duchovnej kultúry. V roku 2015 ÚSŽZ podporil 293 projektov v sume 486 078,60 €. Okrem krajanských aktivít v zahraničí smerovali finančné prostriedky aj na propagáciu kultúry Slovákov žijúcich v zahraničí na podujatiach organizovaných na Slovensku (*Divadelná prehliadka - Palárikova Raková, Pamätný deň zahraničných Slovákov, Krajanská nedeľa a Krajanský dvor v Detve, Južnoslovenské detské a mládežnícke folklórne slávnosti v Dulovciach*).

**Štvrtá kapitola** (*Informovanosť*) je venovaná vyhodnoteniu podpory krajanov v oblasti informovanosti, ktorá zohráva nenahraditeľnú úlohu pri upevňovaní národného povedomia, potvrdzovaní kultúrnej identity a zveľaďovaní slovenského jazyka vzhľadom na jej masový dosah v krajanských komunitách. V roku 2015 bolo v dotačnej gescii ÚSŽZ uskutočnených 95 projektov v 17 štátoch podporených celkovou sumou 111.355,00 €.

**Piata kapitola** (*Médiá*) je venovaná oblasti médií. V roku 2015 ÚSŽZ podporil 21 žiadostí v celkovej sume 28 870,00 €.

ÚSŽZ využíva webovú stránku [www.uszz.sk](http://www.uszz.sk), ktorá je účinným zdrojom aktuálnych informácií a tiež spätnej väzby pre krajanov.

V roku 2015 ÚSŽZ v odbornej súčinnosti s Katedrou žurnalistiky Filozofickej fakulty Univerzity Komenského zorganizoval *Letnú školu žurnalistiky* pre 13 redaktorov krajanských médií z Chorvátska, Nemecka, Rumunska, Ruska a Srbska. Táto kapitola podáva aj informácie o spolupráci ÚSŽZ s médiami na Slovensku (*najmä agentúrami TASR a SITA, denníkmi Pravda, Hospodárske noviny a časopisom Slovensko*), s dôrazom na doterajší rozvoj vzťahov s verejnoprávnym Rozhlasom a televíziou Slovenska.

**Šiesta kapitola** (*Osvedčenie Slováka žijúceho v zahraničí*) informuje o konaní o vydaní osvedčenia (ďalej len „*osvedčenie*“) a o počtoch prijatých žiadostí o vydanie osvedčenia a počte vydaných osvedčení.

**Siedma kapitola** (*Orgány štátnej správy, samosprávy a inštitúcie Slovenskej republiky vo vzťahu ku krajanom*) zahrňuje aktivity prezidenta Slovenskej republiky, Národnej rady Slovenskej republiky, Ministerstva zahraničných vecí a európskych záležitostí SR (*ďalej len* „*MZVaEZ SR“*), Ministerstva školstva, vedy, výskumu a športu SR (*ďalej len* „*MŠVVaŠ SR“*), Ministerstva kultúry SR *(ďalej len „MK SR“)*, Ministerstva vnútra SR *(ďalej len „MV SR“)*, Ministerstva práce, sociálnych vecí a rodiny SR *(ďalej len „MPSVaR SR“)*, cirkví a orgánov samosprávy.

**Osma kapitola** (*Návrh programu štátnej politiky Slovenskej republiky vo vzťahu k Slovákom žijúcim v zahraničí na rok 2017*) načrtáva základné východiská programu štátnej politiky vo vzťahu k  Slovákom žijúcim v zahraničí. Charakteristickým znakom je naviazanie na kontinuitu v osvedčených programoch ÚSŽZ a analýza potreby novelizácie zákona č. 474/2005 Z. z. v roku 2017.

**Kapitola 1**

**Charakteristika pojmov a súčasný stav komunity Slovákov žijúcich v zahraničí**

Podľa § 2 zákona č. 474/2005 Z. z. sa na účely uvedeného zákona rozumie

1. **Slovákom žijúcim v zahraničí** osoba, ktorá nemá trvalý pobyt na území Slovenskej republiky a je štátnym občanom Slovenskej republiky, alebo nie je štátnym občanom Slovenskej republiky, ale uchováva si národné povedomie, a on alebo jeho predok v priamom rade má slovenskú národnosť,
2. **národným povedomím** aktívne prejavy hlásenia sa k slovenskému národu a k hodnotám, ktoré reprezentujú slovenský jazyk, slovenské kultúrne dedičstvo a tradície,
3. **štátnou podporou** Slovákov žijúcich v zahraničí systém opatrení Slovenskej republiky zameraných na podporu národného povedomia a kultúrnej identity Slovákov žijúcich v zahraničí, na podporu ich inštitúcií zriadených na dosiahnutie tohto účelu a na podporu vzťahov medzi Slovenskou republikou a Slovákmi žijúcimi v zahraničí.

Okrem Slovákov žijúcich v zahraničí podľa zákona č. 474/2005 Z. z. žijú dlhodobo, prípadne trvalo aj osoby, ktoré majú štátne občianstvo Slovenskej republiky. Počet Slovákov žijúcich v zahraničí sa pohybuje medzi miliónom (oficiálne prieskumy obyvateľov) až milión šesťstotisíc (odhady samotných krajanov, našich zastupiteľských úradov a našich vlastných) Slovákov žijúcich v zahraničí. (ÚSŽZ nedisponuje presným počtom Slovákov žijúcich v zahraničí.) Z právneho, inštitucionálneho a sociálneho hľadiska možno slovenské krajanské komunity rozdeliť do troch skupín.

**Krajiny strednej a východnej Európy** (*Česká republika, Chorvátsko, Maďarsko, Srbsko, Poľsko, Rumunsko a Ukrajina*), v ktorých je slovenská komunita autochtónna, ale tiež integrovaná a počet tu žijúcich Slovákov sa pohybuje v rozmedzí od 270.000 až do 600.000. Slovenská komunita má v niektorých štátoch zastúpenie v celoštátnom meradle so samosprávnymi funkciami na poli kultúry, školstva a v iných oblastiach. V domovských štátoch majú formálno-právne garantovanú rovnoprávnosť v miestnych a regionálnych samosprávnych orgánoch a tiež vlastné spolky a záujmové združenia. Podľa demografických podmienok disponujú výchovnovzdelávacími inštitúciami od materských a základných škôl až po stredoškolské vzdelávanie v slovenskom jazyku.

**Počty príslušníkov slovenských národnostných menšín v strednej a východnej Európe**

|  |  |  |  |
| --- | --- | --- | --- |
| Štát | Sčítanie ľudu 2001 | Sčítanie ľudu 2011 | Odhad krajanov |
| Česká republika | 193 190 | 148 000 | 350 - 400 000 |
| Chorvátsko | 4 713 | 4 753 | 10 000 |
| Maďarsko | 17 693 | 29 647 | 100 000 |
| Poľsko | 1 710 | 3 500 | 12 000 |
| Rumunsko | 19 000 | 17 199 | 25 000 |
| Srbsko | 59 021 | 52 750 | 52 750 |
| Ukrajina | 6 397 | 6 700 | 12 000 |

Druhú skupinu tvoria **slovenské komunity v zámorí**, kde žije od 650.000 do 850.000 Slovákov žijúcich v zahraničí, a čiastočne aj v západnejEurópe a sú to potomkovia emigrácie z konca 19. a hlavne z prvej polovice 20. storočia. Títo krajania žili ešte v 50-tych a 60-tych rokoch minulého storočia v relatívne kompaktných komunitách a udržiavali si národnú identitu. Dnes ich potomkovia žijú roztrúsene a v tretej generácii už takmer neovládajú slovenský jazyk, avšak mnohí z nich si čiastočne uchovávajú národné povedomie.

**Počty Slovákov žijúcich v zámorských štátoch**

|  |  |  |
| --- | --- | --- |
| KRAJINA | podľa oficiálnych údajov | odhady krajanov |
| Argentína | 24 000 | 28 000 |
| Kanada | 50 800 | 56 000 |
| Austrália | 15 400 | 25 000 |
| USA | 560 000 | 750 000 |

Treťou skupinou sú slovenské komunity vznikajúce v dôsledku **novodobej emigrácie**, predovšetkým do členských krajín Európskej únie, ktorých počty sa pohybujú medzi 150.000 až 190.000**.** Slovenské komunity vznikajú aj v štátoch, ktoré v minulosti neboli cieľom pôvodných emigrácií, a to hlavne vo Veľkej Británii, Írsku, Holandsku, Taliansku, Španielsko atď. Vzhľadom na to, že členovia týchto komunít majú trvalý pobyt vedený na území Slovenskej republiky, nemajú postavenie Slováka žijúceho v zahraničí. V praxi sa však v zahraničí stretávajú a čelia tým istým problémom ako Slováci žijúci v zahraničí v zmysle zákona č. 474/2005 Z. z. Preto je aj im potrebné venovať v rámci štátnej politiky náležitú pozornosť.

**Počty Slovákov žijúcich v západnej Európe**

|  |  |  |
| --- | --- | --- |
| KRAJINA | podľa oficiálnych údajov | odhady krajanov |
| Veľká Británia | 90 000 | 110 00 |
| Írska republika | 24 000 | 30 000 |
| Nemecko | 21 000 | 32 000 |
| Francúzsko | 8 500 | 10 000 |
| Taliansko | 3 000 | 4 500 |
| Španielsko | 1 200 | 2 000 |
| Rakúsko | 3 800 | 5 500 |
| Belgicko | 6 000 | 7 000 |

ÚSŽZ za posledné roky eviduje nárast krajanských aktivít, ktorý sa premieta aj do nárastu žiadostí o poskytnutie dotácie na podporu projektov z dotačného systému. Počet predkladaných žiadostí sa už približuje k číslu 1000 s požiadavkou na podporu vo výške presahujúcej 4.000.000,00 €. Hoci počty žiadosti o poskytnutie dotácie na podporu projektov krajanov narastajú, celková suma vyčlenená zo štátneho rozpočtu určená na podporu aktivít krajanov žijúcich v zahraničí má **klesajúcu tendenciu**. Je to aj napriek tomu, že vláda Slovenskej republiky prijala 17.9.2008 uznesenie č. 625, v ktorom uložila zabezpečiť v rozpočtovej kapitole Úradu vlády SR (Úrad pre Slovákov žijúcich v zahraničí) výhľadovo každoročne účelové finančné prostriedky určené na podporu aktivít Slovákov žijúcich v zahraničí v rámci grantového systému úradu v celkovej výške 40 mil. Sk.

**Celková suma dotácií určených pre krajanov za jednotlivé roky v €**

|  |  |  |  |  |  |  |
| --- | --- | --- | --- | --- | --- | --- |
| 2009 | 2010 | 2011 | 2012 | 2013 | 2014 | 2015 |
| 1 327 756,75 | 1 327 756,75 | 1 152 426 | 1 165 526 | 1 191 165,45 | 1 144 470,80 | 974 293 |

**Pozn.: Rozdiel v celkovej sume dotácií za rok 2015 a v celkovej sume v prehľade skutočne vyplatených dotácií je daný rozpočtovým opatrením vo výške 974 283 € v zmysle Dohody medzi vládou SR a MR o vzájomnej podpore národnostných menšín.**

Dynamický vývoj slovenských komunít v zahraničí vytvára výzvu pre štátnu politiku Slovenskej republiky vo vzťahu k Slovákom žijúcim v zahraničí. Existujú spoločné potreby jednotlivých komunít v oblasti vzdelávania, vedy, výskumu, duchovného života i svetskej kultúry, informovanosti i médií, ale zároveň sa mnohé potreby komunít Slovákov žijúcich v zahraničí odlišujú nielen od krajiny ku krajine, ale aj v jednotlivých oblastiach a miestach. Kompletný prehľad o skutočne vyplatených dotáciách v roku 2015 podáva nasledujúca tabuľka:

|  |  |  |
| --- | --- | --- |
| **Prehľad skutočne vyplatených dotácií za rok 2015 podľa krajín** | | |
| Krajina | Suma | Počet podporených projektov |
| Argentína | 1 300,00 | 2 |
| Austrália | 10 100,00 | 10 |
| Bosna a Hercegovina | 4 000,00 | 1 |
| Bulharsko | 400,00 | 1 |
| Cyprus | 2 000,00 | 1 |
| Česká republika | 97 725,55 | 41 |
| Čierna Hora | 3 000,00 | 3 |
| Dánsko | 2 000,00 | 4 |
| Francúzsko | 33 300,00 | 16 |
| Chorvátsko | 58 553,00 | 41 |
| Írsko | 15 100,00 | 10 |
| Island | 3 250,00 | 2 |
| Kanada | 20 800,00 | 9 |
| Libanon | 2 000,00 | 4 |
| Luxembursko | 900,00 | 1 |
| Maďarsko | 87 350,00 | 59 |
| Nemecko | 11 100,00 | 9 |
| Poľsko | 27 800,00 | 19 |
| Rakúsko | 5 200,00 | 7 |
| Rumunsko | 83 900,00 | 54 |
| Slovenská republika | 74 700,00 | 11 |
| Veľká Británia | 17 100,00 | 8 |
| Spojené štáty americké | 14 455,00 | 16 |
| Srbsko | 275 168,53 | 217 |
| SZSZ | 7 200,00 | 6 |
| Španielsko | 500,00 | 1 |
| Švajčiarsko | 4 000,00 | 2 |
| Švédsko | 1 700,00 | 1 |
| Taliansko | 3 000,00 | 5 |
| Ukrajina | 7 100,00 | 7 |
| **SPOLU** | **874 702,08** | **568** |

**Pozn.: Svetový zväz Slovákov v zahraničí (SZSZ) evidujeme v prehľadoch krajín prijímateľov osobitne**

**Kapitola 2**

**Vzdelávanie, veda, výskum**

ÚSŽZ, ako orgán štátnej správy zodpovedný za výkon štátnej politiky voči Slovákom žijúcim v zahraničí, plní v oblasti vzdelávania, vedy a výskumu koordinačnú funkciu, keďže vecne túto oblasť zastrešuje MŠVVaŠ SR.

ÚSŽZ však vyvíja tiež vlastné aktivity na podporu vzdelávania krajanov v slovenčine. V roku 2015 ÚSŽZ poskytol v tejto oblasti dotácie na podporu 152 projektov v 22 krajinách sveta v celkovej výške 234 333 €. V rámci uvedených priorít ÚSŽZ roku 2015 zabezpečil 94 elektronických programov na vyučovanie slovenského jazyka pre 15 slovenských škôl, resp. škôl s vyučovaním slovenského jazyka v zahraničí. Prehľad realizovaných dotácií uvádzame v nasledujúcej tabuľke:

|  |  |  |
| --- | --- | --- |
| **Prehľad skutočne vyplatených dotácií za rok 2015 v oblasti vzdelávania, vedy a výskumu podľa krajín** | | |
| Krajina | Suma | Počet podporených projektov |
| Austrália | 3 500,00 | 2 |
| Cyprus | 2 000,00 | 1 |
| Česká republika | 8 500,00 | 7 |
| Čierna Hora | 2 000,00 | 1 |
| Francúzsko | 3 000,00 | 2 |
| Chorvátsko | 5 893,00 | 5 |
| Írsko | 9 500,00 | 4 |
| Island | 3 250,00 | 2 |
| Kanada | 2 100,00 | 1 |
| Maďarsko | 31 500,00 | 19 |
| Nemecko | 3 000,00 | 2 |
| Poľsko | 7 500,00 | 3 |
| Rumunsko | 30 900,00 | 19 |
| Slovenská republika | 26 300,00 | 6 |
| Veľká Británia | 12 000,00 | 4 |
| Spojené štáty americké | 7 700,00 | 7 |
| Srbsko | 71 590,00 | 64 |
| SZSZ | 1 000,00 | 1 |
| Švajčiarsko | 2 000,00 | 1 |
| Taliansko | 1 100,00 | 1 |
| **SPOLU** | **234 333,00** | **152** |

Schválené a pridelené dotácie smerovali na podporu letných škôl a táborov krajanskej mládeže, vlastivedné a poznávacie mládežnícke zájazdy na Slovensku, doškoľovacie kurzy a semináre pre slovenských učiteľov. Ďalej smerovali do oblasti učebných pomôcok a učební, odbornej, encyklopedickej a „slovníkovej“ literatúry, do medzinárodných konferencií a tvorivých dielní, vydávania školských časopisov, predplatného na detské a odborné časopisy, do víkendových škôl v rámci vzdelávacích centier v krajinách západnej Európy a zámoria, do predškolských zariadení v zahraničí, sanácie škôl, vybavenia školských zariadení, na výskum etnickej identity a pod.

V roku 2013 ÚSŽZ obnovil činnosť **Komisie pre školstvo a vzdelávanie** v rámci dvoch sekcií:Sekcia pre strednú, južnú a východnú Európu a Sekcia pre západnú Európu a zámorie. Zasadnutí uvedených sekcií, na ktorých sa prerokúvajú otázky, požiadavky a problémy krajanov dôležité pre udržiavanie jazykovej a národnej identity Slovákov žijúcich v zahraničí (podľa krajín). Členmi sekcií sú predstavitelia krajanských komunít z radov pedagógov z jednotlivých krajín, zástupcovia MŠVVaŠ SR a ÚSŽZ.

**1. - 2. apríla 2015** sa konalo v Bratislave zasadnutie **Sekcie pre západnú Európu a zámorie.** Uvedeného zasadnutia sa zúčastnilo 12 zástupcov (*hlavne pedagógov zo vzdelávacích centier*) z 9 krajín západnej Európy, zástupcovia MŠVVaŠ SR, Centra ďalšieho vzdelávania Univerzity Komenského v Bratislave, Univerzity Mateja Bela z Banskej Bystrice (ďalej len „*UMB Banská Bystrica*“) a ÚSŽZ. Ťažiskom výmeny názorov boli víkendové vzdelávacie centrá, ktoré ÚSŽZ podporuje v rámci dotačného systému. Sekcia poukázala na potrebu vytvorenia jednotných požiadaviek na prípravu školopovinných detí na povinné vykonávanie komisionálnych skúšok v zmysle zákona o výchove a vzdelávaní (tzv. školský zákon) č. 245/2015 Z. z. z dôvodu rozdielnosti jeho výkladu. Ďalším problémom sa javí nedostatok vhodných učiteľov na výučbu slovenského jazyka vo víkendových vzdelávacích centrách vzhľadom na vekovú rôznorodosť a rôznu úroveň znalosti slovenského jazyka u detí. Členovia sekcie navrhli, aby sa pedagógom zo vzdelávacích centier v zahraničí po možnom návrate na Slovensko uznala aj ich prax (pedagogická) v rámci pedagogickej práce v zahraničí. Celková suma na pokrytie nákladov spojených so zasadnutím sekcie predstavovala 1.673,50 €.

**4. júna 2015** sa následne konalo v Bratislave **zasadnutie Sekcie pre strednú, južnú a východnú Európu.** Uvedeného zasadnutia sa zúčastnilo14 zástupcov zo 7 krajín. Predseda Svetového združenia Slovákov v zahraničí a 3 účastníčky z Nemecka, Írska a Kanady boli hosťami zo sekcie pre západnú Európu a zámorie. Na rokovaní sa zúčastnili generálni riaditelia a riaditelia odborov MŠVVaŠ SR, predstavitelia Centra ďalšieho vzdelávania Univerzity Komenského v Bratislave, UMB z Banskej Bystrice a zástupcovia ÚSŽZ. Ťažisko výmeny názorov tvorili otázky letných aktivít pre deti krajanov organizované ÚSŽZ, vyhodnotenie využívania výučbových programov a učebných pomôcok poskytnutých ÚSŽZ, prípadne prostredníctvom ÚSŽZ, otázky zabezpečovania učebníc a učebných pomôcok MŠVVaŠ SR, vysielanie dobrovoľníkov do prostredia slovenských komunít v zahraničí v rámci Európskej dobrovoľníckej služby, štúdium detí krajanov na slovenských stredných školách, absolvovanie pedagogickej praxe vysokoškolských študentov z radov krajanov na slovenských stredných školách, rozdielové skúšky, certifikácia slovenských učiteľov v zahraničí, učebné štandardy pre deti krajanov študujúcich vo vzdelávacích centrách v zahraničí, vzdelávacie aktivity a podujatia v roku 2015 organizované Slovákmi žijúcimi v krajinách strednej, južnej a východnej Európy v ich domovských krajinách. Zástupcovia MŠVVaŠ SR a ÚSŽZ sa dohodli zorganizovať okrúhly stôl, predmetom ktorého bude riešenie nezodpovedaných a otvorených otázok. Celková suma na pokrytie nákladov spojených so zasadnutím sekcie dosiahla 2.386,40 €.

MŠVVaŠ SR v spolupráci s ÚSŽZ riešili tiež otázky študijných odborov pri udeľovaní štipendií vlády pre Slovákov žijúcich v zahraničí, zloženie výberovej štipendijnej komisie, vysielanie slovenských učiteľov do zahraničia, vysielanie slovenských študentov na stáže do krajín so slovenským školstvom, resp. s vyučovaním slovenčiny, medzivládne programy spolupráce v oblasti školstva a vzdelávania, účelovo viazané investičné finančné prostriedky na obnovu slovenských škôl a školských zariadení v zahraničí, metodické kurzy pre pedagógov pôsobiacich na slovenských školách v zahraničí, rozdielové skúšky detí krajanov žijúcich v krajinách západnej Európy a zámoria, pôsobenie pedagógov na víkendových a nedeľných školách v zahraničí, štandardy pre vyučovanie slovenského jazyka v týchto krajinách, dotácie pre rôzne formy výučby slovenského jazyka v zahraničí, organizovanie letných táborov pre deti Slovákov žijúcich v rôznych krajinách, učebnice, výučbové programy a učebné pomôcky pre deti krajanov študujúcich v zahraničí, uznávanie diplomov Slovákov pôsobiacich v zahraničí, atď.

Na základe rokovaní s predstaviteľmi rezortu školstva, vedy, výskumu a športu SR bola dohodnutá úprava sektorových priorít OECD a rozšírenie študijných odborov v rámci štipendií vlády SR pre Slovákov žijúcich v zahraničí o odbor všeobecné lekárstvo, o ktorý sa krajania mohli uchádzať vo výberovom konaní už od akad.roka 2015/2016. ÚSŽZ koordinoval v spolupráci s rezortom školstva včlenenie relevantných článkov do medzivládnych dohôd týkajúcich sa vysielania slovenských študentov na stáže do zahraničia.

ÚSŽZ sa zapojil ako riadny člen hodnotiacej komisie MŠVVaŠ SR do procesu vyhodnocovania žiadostí krajanov o udelenie štipendia vlády SR pre Slovákov žijúcich v zahraničí, pričom prejavil záujem mať svoje zastúpenie aj v komisii MŠVVaŠ SR pre výber vysielaných učiteľov do zahraničia.

Úrad sa zúčastňoval na podujatiach pre deti krajanov, ktoré na Slovensku organizovali univerzitné pracoviská v spolupráci s MŠVVaŠ SR (*Centrum ďalšieho vzdelávania UK v Bratislave, Univerzita Mateja Bela v Banskej Bystrici a jej Metodické centrum pre Slovákov žijúcich v zahraničí*) a tiež Zväz Slovákov v Maďarskupri výkone medzivládnej dohody medzi vládou SR a vládou Maďarska o vzájomnej podpore národnostných menšín prostredníctvom nadácie LIPA, patriacej Zväzu Slovákov v Maďarsku.

ÚSŽZ priebežne rokoval o možnostiach podpory Slovákov žijúcich v zahraničí v oblasti vzdelávania aj s predsedami samosprávnych krajov Slovenskej republiky, primátormi a starostami miest a obcí Slovenskej republiky. ÚSŽZ rokoval tiež s predstaviteľmi štátnej a verejnej správy zodpovednými za vzdelávanie príslušníkov národnostných menšín a detí migrujúcich pracovníkov v jednotlivých krajinách, s predstaviteľmi diplomatických a konzulárnych úradov Slovenskej republiky a so zástupcami škôl a vzdelávacích a krajanských inštitúcií pôsobiacich v jednotlivých domovských krajinách.

ÚSŽZ sa začal zaoberať témou Európskej dobrovoľníckej služby (*EDS*) v rámci programu EÚ Erazmus +. Nadviazal kontakty s národnou agentúrou Slovenskej republiky pre dobrovoľnícku službu IUVENTA a získal potrebné informácie k technickému i odbornému zabezpečeniu celého procesu vysielania dobrovoľníkov do zahraničia. S akreditovanou organizáciou Slovenskej republiky pre dobrovoľnícku službu - MladíInfo dohodol kroky pre vyslanie dobrovoľníkov do prostredia slovenských národnostných menšín a komunít v zahraničí. Po predpokladanom schválení projektu na národnej úrovni v tomto roku bude možné vyslať dobrovoľníkov do zahraničia ešte v roku 2016. Ide o vysielanie mladých ľudí vo veku maximálne do 30 rokov, ktorí by v zahraničí mohli pomáhať ako asistenti v slovenských školách a školách s vyučovaním slovenského jazyka, ako aj v ďalších vzdelávacích a kultúrnych inštitúciách Slovákov žijúcich v zahraničí v zahraničí. O predmetných možnostiach **ÚSŽZ** informoval členov sekcií Komisie pre školstvo a vzdelávanie a predložil im dostupné materiály týkajúce sa národných agentúr, ako aj akreditovaných organizácií EDS v zahraničí.

**23. ročník súťaže Prečo mám rád slovenčinu, prečo mám rád Slovensko**

Žiaci základných a stredných slovenských škôl v zahraničí sa v júni 2015 zúčastnili na 23. ročníku celoslovenskej súťaže „Prečo mám rád slovenčinu, prečo mám rád Slovensko“. Vyhlasovateľmi súťaže boli MŠVVaŠ SR, MK SR, Štátny pedagogický ústav, Slovenské pedagogické nakladateľstvo - Mladé letá, Matica slovenská, Vydavateľstvo Matice slovenskej, Spolok slovenských spisovateľov, Jazykovedný ústav Ľ. Štúra  Slovenskej akadémie vied a ÚSŽZ. Podujatie bolo zaradené do kalendára významných celoštátnych podujatí organizovaných v rámci Roka Ľudovíta Štúra 2015.

V 4. kategórii „***práce žiakov zo zahraničia“*** sa do súťaže zapojilo 103 žiakov zo Srbska, Chorvátska, Maďarska, Rumunska a USA svojimi literárnymi prácami, pričom víťazi sa v sprievode svojich učiteľov slovenského jazyka zúčastnili na slávnostnom vyhodnotení súťaže v Nových Zámkoch. ÚSŽZ ako spoluorganizátor podujatia pripravil pre súťažiacich trojdňový pobyt pre 23 krajanov zameraný na 200. výročie narodenia Ľudovíta Štúra. Počas uvedeného pobytu súťažiaci navštívili Modru, Bratislavu a Devín.

Prostriedky ÚSŽZ investované do projektu vo výške 3 286,83 € zabezpečujú jeho dlhodobú úspešnosť. Okrem toho ÚSŽZ finančne podporil účasť žiakov a pedagógov zo Srbska a Chorvátska, na čo bolo vynaložené celkovo 2.465 €.

**Medzinárodný letný tábor pre deti krajanov**

Cieľom projektu medzinárodného letného tábora pre deti krajanov, ktorý pozostáva z troch turnusov, je udržiavať živý kontakt so svojou materskou krajinou, so slovenským jazykom a s rovesníkmi. Deti sa v školách a vzdelávacích centrách učia po slovensky, spoznávajú slovenskú krajinu, zvyky a tradície. Zámerom projektu je, aby mladá generácia nezabúdala na svoj pôvod. V komunikácii so slovensky hovoriacim prostredím si účastníci projektu upevňujú nadobudnuté teoretické vedomosti a rozširujú svoje obzory.

ÚSŽZ spolupracoval s Akadémiou vzdelávania v Martine a s Metodickým centrom UMB pre Slovákov žijúcich v zahraničí v Banskej Bystrici. Prvé dva turnusy boli situované do Martina, tretí turnus do Liptovského Jána. Celkovo sa v troch turnusoch zúčastnilo 145 detí a 15 dospelých, sprevádzajúcich osôb (zo Srbska, Chorvátska, Rumunska, Maďarska, Česka, Poľska, Ukrajiny, Nemecka, Veľkej Británie, Írska, Švédska, Talianska a Spojených štátov). Celkové náklady na tri turnusy dosiahli 60 000,00 €. Projekt mal u krajanov veľký ohlas, preto sa ÚSŽZ rozhodol v jeho realizácii pokračovať aj v roku 2016.

**Kapitola 3**

**Kultúra**

V koncepcii štátnej politiky starostlivosti o Slovákov žijúcich v zahraničí sú zahrnuté aj aktivity v oblasti rozvoja ľudovej, umeleckej a duchovnej kultúry, tiež ochrany kultúrneho dedičstva - dôležitými nositeľmi národného povedomia a kultúrnej identity a v krajanskom svete majú postavenie stabilného komunitného subjektu.

V kultúrno-spoločenskom živote krajanských komunít resp. národnostných menšín je kultúra základným a trvalým fenoménom uchovávania a rozvoja národnej a jazykovej identity. V tom zmysle ÚSŽZ podporil projekty na podporu novej tvorby (v oblasti vydavateľstva, literatúry, divadelníctva, vizuálneho umenia, hudby a pod.) ako aj na zachovanie kultúrneho dedičstva (podpora činnosti knižníc, archívov, múzeí, galérií, kultúrnych pamiatok a pod.). K dominantným prvkom v činnosti krajanov patrí podpora ochrany a rozvoja ľudových tradícií, prejavovaných najmä na kultúrnych programoch a festivaloch. Kultúrne počiny jednotlivých komunít boli a sú založené na neúnavnej a húževnatej práci osobností. Na ich počesť boli usporiadané rôzne podujatia (konferencie, okrúhle stoly, prezentácie). Podpora smerovala od vytvorenia kvalitných technických podmienok na činnosť kultúrno-umeleckých spolkov, združení, organizácií, ustanovizní či jednotlivcov k organizácii podujatí a vytvoreniu nových kultúrnych produktov.

Nenahraditeľnú úlohu vo vytváraní podmienok pre kultúrne, spoločenské a vzdelávacie aktivity v úlohe zachovania národného povedomia slovenských komunít v zahraničí majú kresťanské misie a farnosti. Úloha cirkvi bola imanentnou súčasťou pozdvihovania národného povedomia a kultúrnej identity aj v minulosti, predovšetkým v počiatkoch vysťahovalectva a vytvárania krajanských komunít. Vyše 200-ročná tradícia slovenských farností zohráva významnú úlohu v spoločenskom a kultúrnom živote Slovákov (*Srbsko, Rumunsko, Maďarsko, USA, Kanada, Írsko, V. Británia, Francúzsko, Nemecko*). Okrem evanjelizačných a pastoračných činností, misie a farnosti zastrešujú aj kultúrne, spolkové a vzdelávacie aktivity a podporné podujatia.

V kultúrnej oblasti ÚSŽZ poskytuje možnosť krajanským spolkom a združeniam prezentovať a začleňovať sa do kultúrneho diania na Slovensku. V záujme uvedeného ÚSŽZ spolupracoval pri organizovaní kultúrnych podujatí s  Nitrianskym samosprávnym krajom, Kysuckým kultúrnym strediskom v Čadci, obcou Dulovce, Regionálnym osvetovým strediskom v Komárne a s mestom Detva, s ktorými uzatvoril zmluvy o spolupráci. Mediálnym partnerom kultúrnych podujatí bolo RTVS - Rádio Slovakia International.

**Divadelná prehliadka – Palárikova Raková**

V mesiacoch apríl - máj 2015 sa uskutočnil 48. ročník národnej súťažnej prehliadky ochotníckych divadelných súborov s inscenáciami pôvodnej slovenskej dramatickej tvorby. Organizovalo ju Kysucké kultúrne stredisko v Čadci a zo Srbska sa jej zúčastnilo 22 členné Ochotnícke divadlo Kultúrneho informačného strediska v Kysáči, na ktorého pobytové náklady ÚSŽZ poskytol finančnú podporu (dotáciu) vo výške 3 000,00 €.

**Pamätný deň zahraničných Slovákov**

ÚSŽZ každoročne organizuje 5. júla oslavu Pamätného dňa zahraničných Slovákov v Sade Janka Kráľa v Petržalke pri základnom kameni Pamätníka slovenského vysťahovalectva zahraničných Slovákov. Stretávajú sa tu Slováci zo Slovenska, krajania žijúci na Slovensku, krajania zo zahraničia, čím toto stretnutie prispieva k hlbšej spolupatričnosti Slovákov doma i vo svete. V roku 2015 v rámci programu Pamätného dňa zahraničných Slovákov vystúpili v kultúrnom programe umelci zo Srbska.

**Folklórne slávnosti pod Poľanou v Detve**

V júli 2015 sa konal 50. ročník folklórnych slávností v Detve, v rámci ktorých ÚSŽZ zorganizoval v samostatnom programe 42. Krajanskú nedeľu s finančnou podporou čiastkou vo výške 60 000,00 €. Názov programu bol „Keď sa Slovák na Dolnú zem poberal“. V rámci uvedeného programu vystúpili krajanské folklórne súbory a ľudové hudobné skupiny. Predstavilo sa 225 účinkujúcich krajanov zo 4 štátov Európy (Chorvátsko, Maďarsko, Rumunsko a Srbsko).

**Krajanský dvor**

Po druhýkrát v rámci Folklórnych slávnosti pod Poľanou v Detve zorganizoval ÚSŽZ Krajanský dvor. Podujatia sa zúčastnili krajania z radov remeselníkov a umelcov z rôznych obcí z Chorvátska, Srbska, Maďarska, Rumunska a Francúzska. Podujatie navštívili záujemcovia o krajanskú kultúru, gastronómiu, folklór a remeslá. Prehliadka prispela k poznaniu a informovanosti o tom, ako si Slováci na Dolnej zemi a vo Francúzsku zachovávajú a udržujú slovenské kultúrne tradície. Finančnú podporu poskytol ÚSŽZ z finančných prostriedkov dotácií v sume 16 734,00 €.

**Južnoslovenské detské a mládežnícke folklórne slávnosti v Dulovciach**

Prvý júlový víkend sa uskutočnil v Dulovciach 19. ročník Južnoslovenských detských a mládežníckych folklórnych slávnosti. ÚSŽZ sa podieľal na tvorbe programu podujatia a kompletne zabezpečil účasť 3 krajanských folklórnych súborov z Chorvátska, Rumunska a Srbska. Celkovo to bolo 109 účinkujúcich, ktorí vystúpili v samostatnom programe a v galaprograme so slovenskými súbormi z rôznych oblastí Slovenska. Krajanské súbory boli podporené formou dotácie v celkovej výške 8 810,00 €.

Celkový prehľad prostriedkov vynaložených v roku 2015 na projekty v oblasti kultúry:

|  |  |  |
| --- | --- | --- |
| **Prehľad skutočne vyplatených dotácií za rok 2015 v oblasti kultúry podľa krajín** | | |
| Krajina | Suma | Počet podporených projektov |
| Argentína | 1300,00 | 2 |
| Austrália | 6 100,00 | 7 |
| Bosna a Hercegovina | 4 000,00 | 1 |
| Bulharsko | 400,00 | 1 |
| Česká republika | 73925,55 | 20 |
| Čierna Hora | 500,00 | 1 |
| Dánsko | 1 800,00 | 3 |
| Francúzsko | 23 800,00 | 8 |
| Chorvátsko | 47 460,00 | 32 |
| Írsko | 5 400,00 | 5 |
| Kanada | 10 500,00 | 4 |
| Libanon | 2 000,00 | 4 |
| Luxembursko | 900,00 | 1 |
| Maďarsko | 34 850,00 | 29 |
| Nemecko | 4 300,00 | 4 |
| Poľsko | 14 500,00 | 11 |
| Rakúsko | 3 200,00 | 6 |
| Rumunsko | 29 100,00 | 20 |
| Slovenská republika | 44 000,00 | 2 |
| Veľká Británia | 5 100,00 | 4 |
| Spojené štáty americké | 5 900,00 | 7 |
| Srbsko | 166 008,53 | 114 |
| SZSZ | 6 000,00 | 4 |
| Švajčiarsko | 2 000,00 | 1 |
| Taliansko | 1 500,00 | 3 |
| Ukrajina | 5 100,00 | 6 |
| **SPOLU** | **499 644,08** | **299** |

**Kapitola 4**

**Informovanosť**

Oblasť informácií, popri praktickej účinnosti informačnej politiky ÚSŽZ vo vzťahu k spolkom, organizáciám a jednotlivcom z radov Slovákov žijúcich v zahraničí, zahŕňa najmä podporu projektov v informatívno-prezentačnej, organizačno-propagačnej a publikačno-vydavateľskej oblasti. Informovanosť vytvára aj nevyhnutný slovensko-slovenský dialóg krajanov s materskou krajinou na hlbšie ukotvenie kultúrno-sociálnych, jazykovo-duchovných a intelektuálnych cenností v sebauvedomovaní sa Slovákov.

Informovanosť slúži na propagáciu života krajanských komunít vo vydavateľskej činnosti (*knižná tvorba, monografie, dokumentaristika, beletristická a žánrová literatúra, tradičné kalendáre a ročenky, informačné bulletiny, noviny a časopisy a iné periodické a neperiodické tlačoviny*) a v internetovej komunikácii (*krajanské weby a portály*).

V roku 2015 ÚSŽZ podporil 95 projektov zo 17 štátov v sume 111.355,00 €, predovšetkým periodické a cyklické vydavateľské činnosti krajanských subjektov, ktoré aj v uplynulých rokoch spotrebovali a prezentovali finančnú podporu poskytnutú ÚSŽZ vo vysokej kvalite. Celkový prehľad podpory projektom v oblasti informácií uvádzame v nasledujúcej tabuľke:

|  |  |  |
| --- | --- | --- |
| **Prehľad skutočne vyplatených dotácií za rok 2015 v oblasti informácií podľa krajín** | | |
| Krajina | Suma | Počet podporených projektov |
| Austrália | 500,00 | 1 |
| Česká republika | 13 600,00 | 11 |
| Čierna Hora | 500,00 | 1 |
| Dánsko | 200,00 | 1 |
| Francúzsko | 6 500,00 | 6 |
| Chorvátsko | 3 600,00 | 2 |
| Írsko | 200,00 | 1 |
| Kanada | 6 700,00 | 3 |
| Maďarsko | 12 500,00 | 8 |
| Nemecko | 3 800,00 | 3 |
| Poľsko | 5 800,00 | 5 |
| Rakúsko | 2 000,00 | 1 |
| Rumunsko | 23 900,00 | 15 |
| Slovenská republika | 4 400,00 | 3 |
| Spojené štáty americké | 855,00 | 2 |
| Srbsko | 25 700,00 | 29 |
| SZSZ | 200,00 | 1 |
| Španielsko | 500,00 | 1 |
| Taliansko | 400,00 | 1 |
| **SPOLU** | **111 855,00** | **95** |

Medzi najúspešnejšie projekty tejto oblasti patria:

* ***vo vydavateľskej činnosti***: Kultúrna a vedecká spoločnosť Ivana Krasku v Rumunsku - Nadlak (*vydanie viacerých literárnych diel slovenských autorov*), Slovenské vydavateľské centrum v Srbsku - Báčsky Petrovec (*vydanie titulov beletristickej literatúry, monografií, memoárovej literatúry*), Spolok Slovákov v Poľsku - Krakov (*vydanie monografie, almanachu*),
* ***vydávanie periodickej tlače***: Obec Slovákov v Českej republike (*časopis Korene*), Zväz Slovákov v Chorvátsku (*časopis Prameň*), Demokratický zväz Slovákov a Čechov v Rumunsku (*časopis Dolnozemský Slovák, projekt časopisu Naše snahy*), Slovenské vydavateľské centrum v B. Petrovci (*projekty časopisov Zornička, Rovina, Nový život, Vzlet*), Kanadská slovenská liga (*vydávanie novín Kanadský Slovák*), Združenie austrálskych Slovákov vo Viktórii (*periodický informačný bulletin Slovenské zvesti*),
* ***neperiodické tlačoviny***: Čabianska organizácia Slovákov v B. Čabe (*Čabiansky kalendár 2016*), Slovenské vydavateľské centrum v B. Petrovci (*Národný kalendár 2016 - ročenka*), Slovenský kultúrno-umelecký spolok Janka Čmelíka (*Pazovský kalendár 2016*),
* ***krajanské weby a portály***: Občianske združenie BONA FIDE v Českej republike, Imrich Fuhl - Maďarsko (*tvorba portálu oslovma.hu – Slovák v Maďarsku*), Katarína Pucovská - Srbsko (*webová stránka kulpin.net*),
* ***prezentácia podujatí, kultúrnych a folklórnych slávností***: Demokratický zväz Slovákov a Čechov v Rumunsku (*Spoločný dolnozemský projekt: Mládežnícky folklórny festival Čerpotok, Prehliadka sólistov slovenskej ľudovej piesne Cez Nadlak je..*.), Kultúrna a vedecká spoločnosť Ivana Krasku (*Bibliotéka 2015 – účasť na knižnom veľtrhu v Bratislave*).

**Kapitola 5**

**Médiá**

Mediálnou a informačnou komunikáciou zabezpečoval ÚSŽZ v roku 2015 prezentáciu realizácie štátnej politiky vo vzťahu k Slovákom žijúcim v zahraničí. Využíval na to oficiálnu webovú stránku [www.uszz.sk](http://www.uszz.sk) (ďalej len *„webová stránka ÚSŽZ*“), ktorá je zdrojom aktuálnych informácií a spätnej väzby pre krajanov. ÚSŽZ zaznamenal nárast návštevnosti webovej stránky ÚSŽZ (*počet tzv. jedinečných návštev*) a 25-percentný nárast počtu informácií v jeho jednotlivých sekciách.

ÚSŽZ zverejňoval na webovej stránke ÚSŽZ oznamy zo stretnutí so zástupcami krajanských organizácií a spolkov, ako aj štátnych inštitúcií Slovenskej republiky a cirkví na pôde úradu i mimo neho. Okrem toho zverejňoval na portáli www.slovenskezahranicie.sk spravodajské, publicistické aj obrazové informácie o podujatiach organizovaných ÚSŽZ a aktivitách krajanských spolkov a organizácií, o ktorých bola redakcia portálu informovaná. Webová stránka ÚSŽZ i portál ÚSŽZ mapovali podujatia v organizačnej gescii ÚSŽZ.

Kľúčovým podujatím ÚSŽZ v rámci zvyšovania úrovne tlačených, elektronických a internetových krajanských médií bola Letná škola žurnalistiky pre redaktorov krajanských médií v Bratislave v auguste 2015 v odbornej súčinnosti s Katedrou žurnalistiky FiF UK pre 13 účastníkov (*Chorvátsko, Nemecko, Rumunsko, Rusko a Srbsko*). Odborný kurz s nosnou témou „Rok Ľudovíta Štúra“ bol zavŕšený vydaním zborníka prác účastníkov pod názvom „Život a dielo Ľudovíta Štúra očami krajanských novinárov“.

V roku 2015 ÚSŽZ podporil v oblasti médií 21 projektov v celkovej sume 28 870,00€.

|  |  |  |
| --- | --- | --- |
| **Prehľad skutočne vyplatených dotácií za rok 2015 v oblasti médií podľa krajín** | | |
| Krajina | Suma | Počet podporených projektov |
| Česká republika | 1 700,00 | 3 |
| Chorvátsko | 1 600,00 | 2 |
| Kanada | 1 500,00 | 1 |
| Maďarsko | 8 500,00 | 3 |
| Srbsko | 11 870,00 | 10 |
| Švédsko | 1 700,00 | 1 |
| Ukrajina | 2 000,00 | 1 |
| **SPOLU** | **28 870,00** | **21** |

Obsahovo najúčinnejšie, najmasovejšie a najdostupnejšie boli projekty rozhlasového vysielania krajanov v Srbsku (*Rádio Petrovec, KIS Kysáč*), Chorvátsku (*MS Milevci*), Českej republike (*Slovensko-český klub, Bona Fide*) a Ukrajine (*Matica slovenská na Zakarpatsku*), ďalej TV-vysielania v Srbsku (*RTV OK Kovačica*), ako aj vydavateľské aktivity krajanov v Maďarsku (*Ľudové noviny, Budapeštiansky Slovák*), Švédsku (*Svensk Slovak Info*). Z tvorivých projektov zameraných na skvalitnenie redaktorskej práce naplnil poslanie Seminár pre hlásateľov, moderátorov a novinárov slovenských vojvodinských médií organizovaný v Novom Sade.

ÚSŽZ pokračoval v tejto oblasti v roku 2015 v spolupráci s médiami na Slovensku (*najmä agentúrami TASR a SITA, denníkmi Pravda, Hospodárske noviny a časopisom Slovensko*) s dôrazom na rozvoj vzťahov s verejnoprávnym Rozhlasom a televíziou Slovenska (*RTVS*). Kontakty s RTVS (*programová služba Rádia Slovensko, dramaturgia okruhu Rádio Slovakia International*) napomáhali profilovať cyklus Slováci vo svete na okruhu Rádia Regina. Pravidelná relácia vysielaná v roku 2015 na Rádiu Regina prispela k informovanosti poslucháčov na Slovensku o živote, aktivitách a významných osobnostiach slovenského sveta. Pre krajanov v zahraničí bolo dôležitým zdrojom informácií vysielanie Krajanskej redakcie Radia Slovakia International (*RSI*) RTVS. ÚSŽZ posilnila doterajšiu spoluprácu s RSI aj prizývaním redaktora RSI na podujatia s účasťou ÚSŽZ na Slovensku i v krajanskom zahraničí, čím sa zvýšila atraktívnosť a pôvodnosť odvysielaných relácií.

Život Slovákov žijúcich v zahraničí je stabilnou súčasťou programového obsahu vysielania RTVS v roku 2015. Program STV 2 mal vyhradený priestor pre zahraničných Slovákov v premiérových aj reprízových záznamoch vystúpení zahraničných Slovákov na letných folklórnych festivaloch vo Východnej a Detve. Program STV 2 odvysielal premiérové dokumenty o významných zahraničných Slovákoch - voľný cyklus o významných Slovákoch v zahraničí pripravuje dlhodobo ako autor i režisér Dušan Tóth z  Torontského divadla v Kanade s finančnou podporou ÚSŽZ. Na základe akvizičnej licencie v roku 2015 odvysielal program STV 2 dva premiérové dokumenty z tohto cyklu „Portrét: Andrew Duda“ a „Portrét: Tibor Spitz“*.* Program STV 2 v talkshow Aleny Heribanovej „Anjeli strážni“ v roku 2015, prezentovala viacero úspešných Slovákov, ktorí dlhodobo žijú a reprezentujú Slovensko v zahraničí.

**Kapitola 6**

**Osvedčenie Slováka žijúceho v zahraničí**

V roku 2015 prijal úrad 1445 žiadostí o vydanie osvedčenia a vydal 1116 osvedčení. (Prehľad pozri tabuľka). Počet podaných žiadostí mal počas celého roka vzrastajúcu tendenciu. Masívny počet prijatých žiadostí pretrváva aj v roku 2016. Výrazný podiel na prijatých žiadostiach majú žiadatelia zo Srbska. Z ústnych informácií žiadateľov je dôvodom podania žiadosti o potvrdenie identity Slováka žijúceho v zahraničí záujem o zamestnanie, pracovné aktivity na Slovensku.

ÚSŽZ v rámci konania o žiadosti o vydanie osvedčenia v roku 2015 úzko spolupracoval podľa pôsobnosti príslušného subjektu najmä s Ministerstvom vnútra Slovenskej republiky (odbor štátneho občianstva sekcie verejnej správy /otázky vo veci udelenia štátneho občianstva Slovákom žijúcim v zahraničí a pod./, Slovenský národný archív, štátne archívy s regionálnou územnou pôsobnosťou a ich pobočky, matriky (preverovanie správnosti údajov o slovenskej národnosti predkov žiadateľov v priamom rade, ktorými žiadatelia preukazujú slovenskú národnosť, preverovanie údajov na matričných dokladoch a pod.), Úrad hraničnej a cudzineckej polície Policajného zboru /okrem iných činností v súvislosti s udelením prechodného pobytu držiteľov osvedčenia-preukazu zahraničného Slováka, opakovaného udelenia prechodného pobytu a pod./, Kriminalistický a expertízny úrad Policajného zboru /skúmanie dokumentov/).

ÚSŽZ rovnako úzko spolupracoval s Národným archívom v Prahe vo veci preverovania správnosti údajov o slovenskej národnosti predkov žiadateľov v priamom rade, ktorými žiadatelia preukazujú slovenskú národnosť.

Na rozdiel od roku 2014, kedy boli ku konaniu o žiadosti o vydanie osvedčenia predkladané často pozmeňované potvrdenia z archívov o národnosti predkov, v roku 2015 sa ÚSŽZ vyrovnal so zvýšeným počtom pozmeňovaných matričných a iných dokumentov. Neopomenuteľným je nárast finančných prostriedkov, ktoré predpokladá graficko-diagnostické skúmanie predložených dokumentov k žiadosti o vydanie osvedčenia. V každom prípade ÚSŽZ konštatuje pozitívny vplyv operatívnych preventívnych opatrení prijatých ÚSŽZ v rámci konania o žiadosti o vydanie osvedčenia.

**Prijaté žiadosti a vydané SSŽZ podľa krajín (rok 2015)**

|  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- |
| **Mesiac** | **P/V** | Austrália | Bosna a Herc. | Česko | Mexiko | Rakúsko | Rusko | Srbsko | Ukrajina | USA | **CELKOM** |
| **I** | **P** | - | - | - | - | - | - | 56 | 22 | - | **78** |
| **V** | - | 1 | - | - | - | - | 130 | 2 | - | **133** |
| **II** | **P** | - | - | - | - | - | - | 93 | 47 | - | **140** |
| **V** | 1 | - | - | - | - | - | 47 | - | - | **48** |
| **III** | **P** | - | - | 3 | - | - | - | 101 | 24 | 1 | **129** |
|  | **V** | - | - | - | - | - | - | 61 | - | - | **61** |
| **IV** | **P** | - | - | - | - | - | 1 | 130 | 15 | 1 | **147** |
|  | **V** | - | - | 2 | - | - | - | 82 | 8 | 1 | **93** |
| **V** | **P** | - | - | - | - | - | - | 67 | 18 | - | **85** |
|  | **V** | - | - | 1 | - | - | 1 | 105 | 12 | 1 | **120** |
| **VI** | **P** | - | - | - | - | - | 1 | 84 | 28 | 1 | **114** |
|  | **V** | - | - | - | - | - | - | 47 | 17 | - | **64** |
| **VII** | **P** | - | - | - | - | - | - | 141 | 18 | - | **159** |
|  | **V** | - | - | - | - | - | - | 74 | 4 | - | **78** |
| **VIII** | **P** | - | 1 | - | 1 | - | - | 85 | 12 | - | **99** |
|  | **V** | - | - | - | - | - | - | 122 | 5 | 1 | **128** |
| **IX** | **P** | - | - | - | - | - | - | 117 | 25 | 1 | **143** |
|  | **V** | - | - | - | - | - | - | 100 | 3 | - | **103** |
| **X** | **P** | - | - | - | - | - | - | 93 | 21 | - | **114** |
|  | **V** | - | - | - | - | - | - | 110 | 1 | - | **111** |
| **XI** | **P** | - | - | - | - | 1 | - | 113 | 35 | - | **149** |
|  | **V** | - | 1 | - | - | - | - | 83 | 1 | - | **84** |
| **XII** | **P** | - | - | - | - | - | - | 76 | 12 | - | **88** |
|  | **V** | - | - | - | - | - | - | 90 | 3 | - | **93** |
| **CELKOM** | **P** | **-** | **1** | **3** | **1** | **1** | **2** | **1156** | **277** | **4** | **1445** |
|  | **V** | **1** | **2** | **3** | **-** | **-** | **1** | **1050** | **56** | **3** | **1116** |

**Kapitola 7**

**Orgány štátnej správy, samosprávy a inštitúcie Slovenskej republiky vo vzťahu ku krajanom**

Na realizácii štátnej politiky Slovenskej republiky vo vzťahu k Slovákom žijúcim v zahraničí sa podieľajú viaceré rezorty a nimi riadené inštitúcie, samosprávne kraje, obecné zastupiteľstvá a ďalšie štátne aj neštátne inštitúcie pôsobiace v Slovenskej republike. Potreby slovenských autochtónnych národnostných menšín a komunít v zahraničí sú rôznorodé a z toho dôvodu sú činnosti jednotlivých subjektov často nenahraditeľné. Týka sa to aktivít rezortov a špecializovaných inštitúcií, ale aj samosprávnych krajov, obcí a  cirkví.

**Prezident Slovenskej republiky**

Najvyššiu autoritu ústavných a štátnych záujmov vo vzťahu ku krajanom reprezentuje **prezident Slovenskej republiky**. Prezident SR Andrej Kiska v roku 2015 osobne a tiež Kancelária prezidenta SR venovali náležitú pozornosť krajanským otázkam s cieľom podporiť zachovávanie národného povedomia a kultúrno-jazykovej identity krajanskej komunity, ako aj hľadanie vhodných spôsobov na nadviazanie, zachovanie a posilňovanie obojstranne prospešných kontaktov Slovákov žijúcich v zahraničí so Slovenskou republikou.

Stretnutia s krajanmi a otázky týkajúce sa života Slovákov žijúcich v zahraničí boli stálou súčasťou rozhovorov s partnermi na najvyššej úrovni v rámci oficiálnych pracovných zahraničných ciest prezidenta Slovenskej republiky i prijatí cudzích štátnikov na Slovensku. Prezident SR udržiava kontakty s krajanskými združeniami počas roka aj písomnou formou.

Prezident Slovenskej republiky využil svoje právo a v roku 2015 udelil Medailu prezidenta Slovenskej republiky pani Anne Kyppo, dlhoročnej lektorke slovenského jazyka a literatúry vo Fínsku za jej zásluhy o propagáciu slovenskej kultúry.

**Národná rada Slovenskej republiky**

V rámci zahraničnej stykovej činnosti udržiavali poslanci NR SR v roku 2015 kontakty so Slovákmi v zahraničí. Podpredseda NR SR Miroslav Číž navštívil Rumunsko, kde sa v Nadlaku zúčastnil na odovzdávaní Ceny Ondreja Štefanka a na medzinárodnej konferencii „V tvorivej symbióze medzi Dolnou zemou a Slovenskom“. Podpredsedníčka Národnej rady Slovenskej republiky Jana Laššáková tiež v Rumunsku, popri otvorení Honorárneho konzulátu Slovenskej republiky v Oradei, sa tiež zúčastnila sa na konferencii pri príležitosti 25. výročia založenia Demokratického zväzu Slovákov a Čechov v Rumunsku.

Problematika Slovákov žijúcich v zahraničí rezonovala aj počas iných podujatí, či už návštev činiteľov Národnej rady Slovenskej republiky v zahraničí alebo pri prijatí hostí zo zahraničia.

**Ministerstvo zahraničných vecí a európskych záležitostí** **Slovenskej republiky**

V zmysle kompetenčného zákona č. 287/2012 Z. z., § 14 odsek 2 písm. h),je MZVaEZ SR zodpovedné za realizáciu politiky štátu vo vzťahu ku Slovákom žijúcim v zahraničí. Ako ústredný orgán štátnej správy zabezpečoval v roku 2015 v koordinácii s ÚSŽZ spoluprácu s veľvyslanectvami, generálnymi konzulátmi, stálymi misiami a slovenskými inštitútmi v zahraničí. Na zlepšenie kontaktov s krajanmi bola využívaná aj existujúca sieť honorárnych konzulov, z ktorých mnohí pochádzajú z radov krajanov v príslušnej krajine.

MZVaEZ SR prostredníctvom zastupiteľských úradov Slovenskej republiky *(ďalej len „ZÚ SR“)* v zahraničí priebežne monitorovalo postavenie slovenských menšín a krajanských komunít a v prípade potreby operatívne riešilo konkrétne problémy, najmä v súvislosti s opodstatnenosťou požadovaných dotácií z grantového systému ÚSŽZ na krajanské projekty. Na základe potrieb a záujmu integrovalo do programu oficiálnych návštev predstaviteľov SR v krajinách, kde žije slovenská komunita, stretnutia s krajanmi. Konzulárne oddelenia ZÚ SR spolupracovali pri vybavovaní žiadostí o osvedčenia Slovákov žijúcich v zahraničí, štátnoobčianskej, matričnej či pasovej agendy.

Zástupcovia MZVaEZ SR spolupracovali na činnosti rezortných komisií pre výber lektorov a učiteľov slovenského jazyka do zahraničia, ako aj na činnosti medzirezortnej komisie pre schvaľovanie štipendií poskytovaných vládou Slovenskej republiky pre Slovákov žijúcich v zahraničí. Prostredníctvom ZÚ SR zabezpečovali informácie o podmienkach udeľovania štipendií vlády Slovenskej republiky pre Slovákov žijúcich v zahraničí a spolupracovali na príprave krátkodobých štipendijných pobytov krajanov v Slovenskej republike (*Letná škola slovenského jazyka a kultúry; Studia Academica Slovaca a pod*.).

MZVaEZ SR v roku 2015 koordinovalo činnosť Zmiešanej slovensko-maďarskej komisie pre záležitosti menšín podľa Protokolu medzi MZV SR a MZV MR a činnosť Medzivládnej slovensko-ukrajinskej komisie pre národnostné menšiny, školstvo a kultúru podľa Zmluvy o dobrom susedstve, priateľských vzťahoch a spolupráci SR a Ukrajiny.

Zastupiteľské úrady SR v zahraničí poskytovali ÚSŽZ informácie o požiadavkách krajanov na vzdelávanie detí migrujúcich pracovníkov v jednotlivých krajinách, ako aj o existujúcej forme vzdelávania detí krajanov v rámci školského systému danej krajiny, resp. samovzdelávania v tzv. nedeľných školách. Výstupy boli využité v novej Koncepcii štátnej politiky Slovenskej republiky vo vzťahu k Slovákom žijúcim v zahraničí na roky 2016-2020.

MZVaEZ SR sa tiež podieľalo na príprave širokého spektra podujatí pre krajanov. ZÚ SR a Slovenské inštitúty v zahraničí pomáhali krajanským organizáciám a spolkom rozvíjať národný život a slovenské povedomie medzi krajanmi. S predstaviteľmi krajanských komunít sa na svojich zahraničných cestách stretávali najvyšší ústavní činitelia Slovenskej republiky.

Podpredseda vlády a minister zahraničných vecí a európskych záležitostí Slovenskej republiky Miroslav Lajčák ocenil aj v roku 2015 významné osobnosti z oblasti vedy a kultúry cenou Vyslanec dobrej vôle (*Goodwill Envoy*). V roku 2015 sa stali laureátmi 4. ročníka herečka Barbora Bobuľová, martinská rodáčka pôsobiaca v Taliansku, producent Ján Mojto, rodák z Nitry, ktorý sa v Nemecku a Rakúsku venuje produkcii historických filmov a televíznych seriálov vo svojej úspešnej spoločnosti EOS a Juraj Hromkovič, bratislavský rodák, popredný európsky odborník na počítačové vedy a teoretickú informatiku, ktorý je od roku 2004 profesorom na prestížnom Švajčiarskom federálnom technologickom inštitúte (ETH) v Zürichu.

**Ministertvo školstva, vedy, výskumu a športu Slovenskej republiky**

MŠVVaŠ SR poskytlo 70 štipendií vlády Slovenskej republiky pre krajanských študentov na štandardnú dĺžku vysokoškolského štúdia na verejných vysokých školách v akreditovaných študijných programoch. Celkový počet ponúkaných študijných odborov je 318, čo dáva dostatočný priestor pre jednotlivé komunity pri výbere a odporúčaní kandidátov na vysokoškolské štúdium v Slovenskej republike s podporou vlády Slovenskej republiky,

- podporovalo vyučovanie slovenského jazyka v zahraničí v 15 krajinách sveta na 23 zahraničných univerzitách v rámci slovakistiky, ako cudzieho jazyka, resp. v rámci interdisciplinárnych štúdií. Výučbu slovenského jazyka zabezpečujú skúsení lektori slovenského jazyka a kultúry MŠVVaŠ SR spolu s kmeňovými slovakistami na jednotlivých univerzitách. Lektoráty slovenského jazyka a kultúry sú zriadené vo všetkých krajinách, v ktorých je dostatočný záujem o štúdium slovenského jazyka a literatúry,

- zorganizovalo v dňoch 19. - 21.08.2015 v spolupráci s SAS - Centrom pre slovenčinu ako cudzí jazyk pri Filozofickej fakulte Univerzity Komenského v Bratislave odborno-metodický seminár pre lektorov slovenského jazyka a kultúry pre 21 pedagógov, ktorí pôsobia na zahraničných univerzitách. Lektori si prevzali publikácie a učebnice *Krížom-krážom* a *Praktikum zo slovenskej gramatiky a ortografie pre cudzincov B1 - B2.* SAS poskytol ďalšie učebné a propagačné materiály z vlastnej edície podľa požiadaviek lektorátov,

- dlhodobo uskutočňuje vysielanie učiteľov základných a stredných škôl na školy s vyučovacím jazykom slovenským alebo vyučovaním slovenského jazyka v zahraničí. Školy v zahraničí svoje požiadavky na vyslaného učiteľa uplatňujú oficiálnou žiadosťou v súlade s podmienkami dohodnutými v jednotlivých medzinárodných zmluvách. V prvom polroku roka 2015 bolo zabezpečené pôsobenie 13-tich učiteľov slovenského jazyka a akademických predmetov na základných a stredných školách v zahraničí. V druhom polroku 2015 to bolo 12 pedagógov. V školskom roku 2015/2016 pôsobí v Maďarsku 6 učiteľov (*Budapešť/1, Slovenský Komlóš/1, Békešská Čaba/1, Sarvaš/2, Nové Mesto pod Šiatrom/1*), v Rumunsku - 1 učiteľ (*Nadlak/1*), na Ukrajine - 5 učiteľov (*Užhorod/5*),

- finančne zabezpečilo v spolupráci s Centrom ďalšieho vzdelávania Univerzity Komenského v Bratislave a Metodickým centrom UMB v Banskej Bystrici na Slovensku a v zahraničí šesť odborno-metodických kurzov, ktoré sú zaradené do systému akreditovaných kurzov v rámci celoživotného vzdelávania pedagogických pracovníkov v šiestich európskych krajinách (*Chorvátsko, Maďarsko, Poľsko, Rumunsko, Srbsko a Ukrajina*),

- zabezpečilo materiálne a technické vybavenie vyslaných učiteľov a lektorov. V roku 2015 zabezpečilo 3921 kusov učebníc pre školské zariadenia v západnej Európe a v zámorí na výučbu slovenčiny a predmetov v slovenčine. Dostupnosť učebníc je od roku 2011 zabezpečená aj v elektronickej podobe na adrese [www.eaktovka.sk](http://www.eaktovka.sk), čím sa ich dostupnosť zjednodušila najmä pre záujemcov v zahraničí.

V spolupráci so **Studia Academica Slovaca - Centrum pre slovenčinu** ako cudzí jazyk MŠVVaŠ SR uskutočnilo 10. ročník odborno-metodického seminára pre učiteľov slovenčiny ako vyučovacieho jazyka na základných a stredných školách v zahraničí v rámci bilingválneho vzdelávania. Seminára sa zúčastnilo 10 učiteľov z Belgicka (*1*), Chorvátska (*1*), Maďarska (*4*), Srbska (*2*) a Ukrajiny (*2*) na tému Gramatika - prezentácia a osvojovanie v didaktickej praxi.

V spolupráci s **Centrom slovenskej kultúry (*CSK*) Spolku Slovákov v Poľsku** sa v Novej Belej MŠVVaŠ SR uskutočnili dva semináre pre pedagógov z Poľska a Ukrajiny. Seminára na tému *Využívanie moderných metód a slovných hier vo vyučovaní slovenského jazyka v prostredí deti Slovákov žijúcich v zahraničí* pod vedením dvoch lektoriek z Pedagogickej fakulty UMB v Banskej Bystrici sa zúčastnilo 13 pedagógov z Poľska, 3 z Ukrajiny a 4 pracovníci redakcie časopisu Život a Spolku Slovákov v Poľsku. Na seminári *Podpora tvorby vzdelávacích programov a učebníc pre vyučovanie slovenčiny na školách s vyučovaním slovenčiny* sa zúčastnilo 27 pedagógov z Poľska a z Ukrajiny.

**Studia Academica Slovaca - Centrum pre slovenčinu** ako cudzí jazyk zabezpečuje celoročnú dostupnosť kurzu slovenského jazyka v oblasti dištančného vzdelávania prostredníctvom prevádzky e-learningových programov jazykovej prípravy pre stupeň A1 a A2 v rámci webovej stránky: [www.e-slovak.sk](http://www.e-slovak.sk). Počas roku 2015 boli otvorené 3 kurzy e-slovak pre úroveň A1, ktoré absolvovalo 265 frekventantov.

**Jazykovedný ústav Ľ. Štúra SAV** udržuje najintenzívnejšie styky so Slovákmi žijúcimi v Maďarsku. Dohoda o spolupráci Jazykovedného ústavu Ľ. Štúra SAV s Výskumným ústavom Slovákov v Maďarsku platí do roku 2017. Pokračovala tiež spolupráca s odborníkmi slavistami zo Srbska a s odborníčkou, ktorá sa venuje aj výskumu jazyka slovenskej menšiny v Českej republike.

Podpora **Spoločenskovedného ústavu Centra spoločenských a psychologických vied v Košiciach** sa v roku 2015 zamerala hlavne na spoluprácu/aktivity s Výskumným ústavom Slovákov v Maďarsku, so sídlom v Békešskej Čabe. Ústav pokračoval tiež v aktívnej účasti na podujatiach kultúrno-spoločenských organizácií napr. (*Zväz Slovákov v Maďarsku*) a samosprávnych orgánov (*Celoštátna slovenská samospráva v Budapešti*).

Na záver možno ešte dodať, že Slovenská republika má uzavreté dohody o vzájomnom uznávaní dokladov o vzdelaní s Maďarskom, Poľskom, Rumunskom a Ukrajinou. V prípade Srbska sa očakáva stanovisko srbskej strany ku konečnej podobe zmluvného textu.

**Ministerstvo kultúry Slovenskej republiky**

S podporou MK SR sa realizujú divadelné a hudobné umelecké súbory početné umelecké hosťovania, na ktorých sa zúčastňovali aj Slováci žijúci v zahraničí. Do týchto aktivít boli v roku 2015 zapojené Slovenská filharmónia, Štátny komorný orchester Žilina, Hudobné centrum, Slovenské národné divadlo, Divadlo Nová scéna, Štátna opera Banská Bystrica, Štátne divadlo Košice, atď.

Druhú sféru kontaktov so Slovákmi žijúcimi v zahraničí predstavujú spoločné projekty so slovenskými umelcami žijúcimi v zahraničí, výstavy a odborné prednášky pre Slovákov žijúcich v zahraničí. V rámci roku Ľ. Štúra bolo v roku 2015 zorganizovaných viacero podujatí pre krajanov žijúcich v zahraničí ako napr. cyklus prednášok Ľudovít Štúr a divadlo v Srbsku. ÚSŽZ podporil viacero projektov na vydanie kníh Slovákov žijúcich v zahraničí.

BIBIANA, medzinárodný dom umenia pre deti, pravidelne navštevuje krajanov v Srbsku. Každoročné stretnutia s krajanmi a výber navštevovaných miest sa vzájomne koordinuje s majiteľom galérie BABKA z Kovačice tak, aby sa postupne navštívili všetky oblasti, v ktorých sa udržuje vyučovanie v slovenskom jazyku, slovenská kultúra a pretrváva silný záujem o slovenskú literatúru pre deti aj dospelých. Stretnutia sú obohatené o vystúpenia slovenských detí priamo v navštevovaných školách, o vystúpenia v slovenských národných domoch, o rozhovory s krajanmi v skromných knižniciach. V roku 2015 si aj tu pripomenuli 200. výročie narodenia národného buditeľa Ľudovíta Štúra.

MK SR sa v roku 2015 spolupodieľalo na organizovaní 23. ročníka celoštátnej súťaže s medzinárodnou účasťou *Prečo mám rád slovenčinu, prečo mám rád Slovensko*, keď zabezpečilo vydanie zborníka zo súťaže a poskytlo financie na vyhlásenie výsledkov súťaže.

Do aktivít v oblasti šírenia slovenského kultúrneho dedičstva medzi krajanmi sa zapojili aj Slovenská národná knižnica, Slovenské národné múzeum, Univerzitná knižnica v Bratislave, Štátna vedecká knižnica v Banskej Bystrici, Národné osvetové centrum, Slovenská ústredná hvezdáreň v Hurbanove, Ústredie ľudovej umeleckej výroby, RTVS a TASR.

**Ministerstvo vnútra Slovenskej republiky**

V roku 2015 bolo udelené slovenské štátne občianstvo 82 osobám s postavením Slováka žijúceho v zahraničí (58 zo Srbska a 20 Ukrajiny) z celkového počtu 399 cudzincov.

Dňa 1. júla 2015 nadobudol účinnosť zákon č. 180/2014 Z. z. o podmienkach výkonu volebného práva, ktorý zachováva možnosť občanom Slovenskej republiky s trvalým pobytom mimo jej územia hlasovať prostredníctvom pošty vo voľbách do NR SR. Navyše, rozšíril možnosť hlasovania aj v referende podľa čl. 93 až 100 Ústavy Slovenskej republiky.

Slovenský národný archív vybavil v roku 2015 niekoľko stoviek žiadostí osôb o vyhľadanie archívnych dokumentov týkajúcich sa štátneho občianstva a národnosti, najmä občanov Ukrajiny, Ruska, Izraela a USA so slovenskými koreňmi. Slovenský národný archív na podnet ÚSŽZ preveroval dokumenty k udeľovaniu slovenského štátneho občianstva.

V rámci aktivít úrad hraničnej a cudzineckej polície prezídia Policajného zboru v roku 2015 spolupracoval a naďalej spolupracuje s Úradom pre Slovákov žijúcich v zahraničí v oblasti vzájomnej výmeny informácií, pričom priebežne zasiela Úradu pre Slovákov žijúcich v zahraničí informácie o udelení pobytu, zrušení pobytu na území Slovenskej republiky osobám, ktoré sú držiteľmi osvedčenia Slováka žijúceho v zahraničí a taktiež vykonáva bezpečnostné previerky osôb, ktoré sú žiadateľmi o osvedčenie Slováka žijúceho v zahraničí.

Úrad pre Slovákov žijúcich v zahraničí poskytuje úradu hraničnej a cudzineckej polície prezídia Policajného zboru informácie o vydaných, zneplatnených a odňatých osvedčeniach Slováka žijúceho v zahraničí, ale taktiež aj o zastavených konaniach o vydanie osvedčenia Slováka žijúceho v zahraničí.

**Ministerstvo práce, sociálnych vecí a rodiny Slovenskej republiky**

Ministerstvo práce, sociálnych vecí a rodiny Slovenskej republiky v roku 2015 pokračovalo v rokovaní a príprave bilaterálnych zmlúv v oblasti sociálneho zabezpečenia. Dňa 1.decembra 2015 nadobudla platnosť Zmluva medzi Slovenskou republikou a Macedónskou republikou o sociálnom zabezpečení. V roku 2016 by mala byť podpísaná Zmluva medzi Slovenskou republikou a Čiernou Horou o sociálnom zabezpečení a budú prebiehať ďalšie kolá rokovaní s Ruskou federáciou a Japonským cisárstvom v tejto oblasti.

**Iné inštitúcie**

**Katolícka cirkev** uskutočnila v 2015 pastoračné cesty s návštevou Slovákov žijúcich v Austrálii, USA, Londýne, Bruseli, Ríme a Ukrajine. Udržuje v zahraničí  Slovenské katolícke misie, kde bol vytvorený priestor pre poskytovanie duchovných činností zameraných na duchovný rozvoj, tak jednotlivcov ako aj celých slovenských komunít, ktoré sa usilujú o zachovanie si svojej kresťanskej identity.

**Evanjelická cirkev augsburského vyzvania na Slovensku** (*ECAV*) udržuje úzke kontakty so Slovákmi - evanjelikmi žijúcimi v zahraničí. Významnú úlohu vo vzájomných kontaktoch zohrávajú osobné návštevy cirkvi a slovenských evanjelikov žijúcich v zahraničí, ako aj vzájomné návštevy jednotlivých partnerských cirkevných zborov a študentov cirkevných škôl, výmenné pobyty či cirkevné tábory detí a mládeže. ECAV poskytuje pastorálnu starostlivosť slovenským evanjelikom žijúcim v zahraničí. ECAV poskytuje finančnú pomoc cirkevným zborom v zahraničí, zasiela im materiálnu pomoc vo forme literatúry a vysiela misijných farárov.

**Gréckokatolícka cirkev** má štyroch kňazov na misiách (*Nemecko, Švajčiarsko, Kanada, USA*), ktoré sa venujú aj veriacim, ktorých predkovia pochádzali zo Slovenska.

Aktívne kontakty s krajanskými spolkami v zahraničí sa uskutočňujú aj na úrovni samosprávy, či už na úrovni **krajov, okresov a jednotlivých miest a obcí.**

**Kapitola 8**

**Návrh programu štátnej politiky voči krajanom na rok 2017**

V oblasti **vzdelávania** bude ÚSŽZ pokračovať v organizovaní súťaže „Prečo mám rád slovenčinu, prečo mám rád Slovensko“ a rovnako v organizácii krátkeho, niekoľkodňového pobytu pre súťažiacich krajanov spojeného so slávnostným vyhlásením výsledkov tejto súťaže. Medzi priority však budú aj naďalej patriť medzinárodné letné tábory pre deti krajanov, ktoré podporuje aj MŠVVaŠ SR.

V súlade s novou Koncepciou štátnej politiky vo vzťahu k  Slovákom žijúcim v zahraničí na obdobie rokov 2016-2020 bude MZVaEZ SR prostredníctvom siete zastupiteľských úradov SR v zahraničí napomáhať v spolupráci s ÚSŽZ zabezpečovať pre organizácie slovenských národnostných menšín v Európe a krajanské komunity v zámorí optimálne organizačné, ekonomické a spoločensko-politické podmienky pre uchovávanie a  rozvoj ich jazykovej, kultúrnej a národnej identity a spoločných hodnôt kultúrneho a  duchovného dedičstva.

MŠVVaŠ SR bude naďalej podporovať vyučovanie slovenčiny v zahraničí, vysielať lektorov slovenského jazyka do zahraničia a organizovať odborné semináre pre učiteľov vyučujúcich slovenčinu v zahraničí. Organizácie patriace do pôsobnosti MŠVVaŠ SR budú pokračovať v rozpracovaných projektoch a ďalších aktivitách na podporu našich krajanov.

V oblasti **kultúry** bude ÚSŽZ naďalej podporovať kultúrne aktivity krajanských spolkov v zahraničí a organizovať podujatia, ktoré prispievajú k šíreniu kultúry Slovákov žijúcich v zahraničí v domovskej krajine.Organizácie v pôsobnosti MK SR budú pokračovať v rozpracovaných projektoch a ďalších aktivitách smerujúcich k podpore našich krajanov.

Pri stanovení cieľov v oblasti **médií** v roku 2017 ÚSŽZ upriami pozornosť na mediálne zabezpečenie projektov krajanov súvisiacich s prezentáciou slovenskosti, kultúrneho a duchovného dedičstva Slovákov žijúcich v zahraničí. ÚSŽZ bude v rámci finančnej podpory mediálnych projektov krajanov zohľadňovať najmä adresnosť, tematickú a obsahovú kvalitu týchto médií, ako aj ich dostupnosť v krajanských prostrediach v zmysle naplnenia atribútu zvyšovania národného povedomia a ducha celistvosti a tým aj akcieschopnosti krajanských komunít v štátoch, v ktorých tieto médiá pôsobia.

ÚSZŽ plánuje vytvoriť s redaktormi krajanských médií a publicistami predpoklady pre vydanie prvého Almanachu osobností slovenského zahraničia - zborníka príbehov, profilových čŕt, rozhovorov a reportáží osobností Slovákov žijúcich v zahraničí.

V oblasti **legislatívy** v  roku 2016 ÚSŽZ sa bude zaoberať analýzou potreby novelizácie zákona č. 474/2005 Z. z. o Slovákoch žijúcich v zahraničí a o zmene a doplnení niektorých zákonov v kontexte doterajších skúseností. Novelizácii tohto zákona bude tematicky venovaný aj program Stálej konferencii Slovenská republika a Slováci žijúci v zahraničí v októbri 2016.